《琼台胜览送江右蒋举人还乡 其四》
明代·陈繗

有客飘然不世尘，青云洞府赏芳春。桂花香里声名旧，池草吟边风景新。

为吊苏胡遗宦迹，却怜赵宋谪贤人。那堪怀古悲穷达，委质须为骨鲠臣。

作者简介：陈繗，琼山人。明孝宗弘治六年（一四九三年）进士，翰林院检讨。有《唾馀集》。事见清道光《广东通志》卷六八。陈繗诗，以民国二十四年海南书局印《海南丛书》第五集《唾馀集》为底本。